Հավելված

Կապան համայնքի ավագանու

2025 թվականի հունիսի 26-ի թիվ 81-Ա որոշման

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ**

**ՍՅՈՒՆԻՔԻ ՄԱՐԶ**

**ԿԱՊԱՆ ՀԱՄԱՅՆՔ**

**Ծ Ր Ա Գ Ի Ր**

**ԿԱՊԱՆ ՀԱՄԱՅՆՔԻ 2026 ԹՎԱԿԱՆԻ ԲՆԱՊԱՀՊԱՆԱԿԱՆ**

**ԿԱՊԱՆ – 2025**

**Ն Ա Խ Ա Բ Ա Ն**

Կապան համայնքի 2026թ. բնապահպանական ծրագիրը կազմվել է «Ընկերությունների կողմից վճարվող բնապահպանական հարկերի նպատակային օգտագործման մասին» ՀՀ օրենքի /ՀՕ-188, 15.05.2001թ./, Հայաստանի Հանրապետության կառավարության 2023 թվականի օգոստոսի 24-ի <<Բնապահպանական ծրագրերով նախատեսված միջոցառումների իրականացման առաջնայնությունները կամ դրանց փոփոխությունները շրջակա միջավայրի ոլորտի և առողջապահության ոլորտի լիազոր մարմինների հետ համաձայնեցման կարգը սահմանելու և Հայաստանի Հանրապետության կառավարության 2002 թվականի սեպտեմբերի 26-ի N 1544-Ն որոշումն ուժը կորցրած ճանաչելու մասին>> N 1421-Ն որոշման և Հայաստանի Հանրապետության շրջակա միջավայրի նախարարի 2023 թվականի սեպտեմբերի 04-ի <<Ընկերությունների կողմից վճարվող բնապահպանական հարկից մասհանվող գումարների հաշվին իրականացվող բնապահպանական ծրագրերի մշակման կարգը սահմանելու մասին>> N 310-Ն հրամանի պահանջներին համապատասխան:

1․ **Ծրագրի նպատակը** – Ծրագրի նպատակը Ողջի գետի ընդհանուր բնապահպանական վիճակի բարելավումն է։

Ծրագրի իրականացման նպատակը՝ գետի հունի ֆիզիկական աղտոտվածությամբ պայմանավորված, գետի էկոհամակարգի վրա քայքայիչ ազդեցության վերացումը, գետային էկոհամակարգի վերականգնումը, ջրի բնական հոսքի ապահովումն ու ջրի որակի բարելավումն է։ Նշված նպատակին հասնելու համար նախատեսվում է մաքրել գետի հունը և կառուցել բետոնե հարթակներ։ Միաժամանակ նախատեսվում է իրականացնել ափապաշտման ենթակառուցվածքների ամրացում և ուժեղացում՝ ըստ տեղանքի անհրաժեշտության։ Հարկ ենք համարում նշել, որ ափապաշտպան ենթակառուցվածքները՝ հենապատերը, որոշ հատվածներում ամբողջությամբ քանդված են, ինչը մեծ վտանգ է ներկայացնում հենց ջրային ենթակառուցվածքի՝ գետի համար։

Առողջապահական մասով, ծրագրի նպատակը Կապան համայնքի Կապան քաղաքի թիվ 4, թիվ 6, թիվ 7, թիվ 12 և թիվ 13 ՆՈՒՀ-երի բուժկետներն անհրաժեշտ գույքով համալրելն է։

2․ **Ծրագրի խնդիրները** – Կապանը Հայաստանի Հանրապետության լեռնահանքային արդյունաբերական կենտրոններից է։ Պղնձի և բազմամետաղային հանքավայրի երկարամյա շահագործումը, շրջական տարածքներում իրականացված և իրականացվող երկրաբանահետախուզական աշխատանքները, խոշոր պոչամբարների առկայությունը, հին հանքախորշերի փլուզման վտանգները, սողանքային ակտիվությունը, ժամանակին կատարված անտառների անկանոն հատումները, քաղաքի միջով անցնող և խոշոր բեռնատարների երթևեկությամբ ծանրաբեռնված միջպետական ավտոմայրուղին քաղաքի բնության և բնակչության առողջության համար էկոլոգիական մեծ ռիսկեր են պարունակում։

Կապան համայնքի 2026 թվականին նախատեսվում է շարունակել ջրային ռեսուրսների պահպանությանն ուղղված միջոցառումներն՝ իրականացնելով Ողջի գետի հունի մաքրման, բարեկարգման և ըստ տեղականքի անհրաժեշտության ափամերձ ենթակառուցվածքների ամրացման և ուժեղացման աշխատանքներ։ 2026 թվականին նախատեսվում է ընդգրկել Ողջի գետի Կապան քաղաքի Շինարարներ, Գր․ Արզումանյան և Արամ Մանուկյան 1-ին նրբանցքի հատման հատվածի հարևանությամբ գտնվող հետիոտն կամրջից մինչև Հ․ Ավետիսյան, Թումանյան, Արամ Մանուկյան փողոցների հատման ավտոմոբիլային կամուրջն ընկած հատվածը։

Գետի հունի հիմնական տեսանելի աղտոտումը դրա ֆիզիկական աղտոտումն է մարդկային ակտիվ գործունեության և առատ տեղումների արդյունքում՝ վարարումների ժամանակ ջրաբերուկներով, կենցաղային աղբով, տարատեսակ պլաստիկ նյութերով, անվադողերով և այլն, որը քայքայիչ ազդեցություն է ունենում գետի էկոհամակարգի վրա, ինչպես նաև ունի էսթետիկ և ակնադիտական /վիզուալ, տեսողական/ բացասական ազդեցություն։ Ֆիզիկական աղտոտվածության պատճառով հոսքի արագության նվազման արդյունքում բազմապատկվում է ջրի որակի վատթարացման արագությունը։

Որոշ հատվածներում ափապաշտպան ենթակառուցվածքները՝ հենապատերը, ամբողջությամբ քանդված են /մոտ 30 գծմ/, ինչը մեծ վտանգ է ներկայացնում հենց գետի համար, որոշ հատվածներում էլ՝ քայքայված և վնասված /մոտ 1500 գծմ/։ Ըստ անհրաժեշտության կկառուցվեն նոր հենապատեր, կուժեղացվեն, կամրացվեն և կվերականգնվեն քայքայված հենապատերը՝ գետի վրա բացասական ազդեցությունը կանխելու նպատակով։

Ծրագրի խնդիրը վերոնշյալ վիճակն է և ծրագրի իրականացմամբ միջոցներ են ձեռնարկվելու այն շտկելու ուղղությամբ։

Այսպիսով, Կապան համայնքի 2026 թվականի բնապահպանական ծրագրի խնդիրը գետի հունի աղտոտվածությունն է, ինչը խախտում է էկոլոգիական հավասարակշռությունը, աղտոտում ջուրը և փչացնում տարածքի տեսքը։ Ծրագրով նախատեսվում է մեղմել գետի հետ կապված բնապահպանական ռիսկերը, մասնավորապես ընդգրկել Ողջի գետի՝ Կապան քաղաքի Շինարարներ, Գր․ Արզումանյան և Արամ Մանուկյան 1-ին նրբանցքի հատման հատվածի հարևանությամբ գտնվող հետիոտն կամրջից մինչև Հ․ Ավետիսյան, Թումանյան, Արամ Մանուկյան փողոցների հատման ավտոմոբիլային կամուրջն ընկած հատվածի հունի մաքրումը, բետոնե հարթակների կառուցումը, հունի բարեկարգումը, ափապաշտպան ենթակառուցվածքների՝ ըստ տեղանքի անհրաժեշտության, կառուցումը, ամրացումն ու ուժեղացումը և այլն։

Առողջապահական մասով, ծրագրի խնդիրը բուժկետներում գույքի թարմացման անհրաժեշտությունն է և ծրագրի իրականացմամբ ձեռք կբերվի անհրաժեշտ գույք Կապան քաղաքի թիվ 4, թիվ 6, թիվ 7, թիվ 12 և թիվ 13 ՆՈՒՀ-երի բուժկետների համար։

3․ **Ծրագրի միջոցառումների իրականացման առաջնայնությունները** – Ընկերությունների կողմից վճարվող բնապահպանական հարկից մասհանվող գումարների հաշվին նախատեսվում է իրականացնել ծրագրի բնապահպանական մասը հետևյալ առաջնայնությամբ՝ հունի մաքրումը, հունի բարեկարգումը, ափապաշտպան կառուցվածքների ամրացումն ու ուժեղացումը։ Նշված հատվածի ընդհանուր երկարությունը կազմում է 888 մետր, լայնությունը միջինը 32,5 մետր, ընդհանուր մակերեսը՝ 29 067 քմ։

Աշխատանքները նախատեսվում է սկսել մաքրման ենթակա հատվածի վերին մասից՝ աշխատանքների ժամանակ նոր աղտոտվածությունից խուսափելու նպատակով։ Կիրականացվեն նաև ափապաշտպան կառուցվածքների՝ ըստ տեղանքի անհրաժեշտության, ամրացման և ուժեղացման աշխատանքներ։

Ծրագրի առողջապահական մասի միջոցառումները՝ Կապան քաղաքի թիվ 4, թիվ 6, թիվ 7, թիվ 12 և թիվ 13 ՆՈՒՀ-երի բուժկետների կահավորումը և գույքի ձեռքբերումը, նախատեսվում է իրականացնել համայնքի բյուջեի միջոցներով։ /Առաջնայնությունները ըստ ֆինանսավորման աղբյուրների ներկայացված է աղյուսակում/։

4․ **Ծրագրի արժեքը /ըստ միջոցառումների/** - Կապան համայնքի 2026 թվականի բնապահպանական հարկից մասհանվող 233 406 600 ՀՀ դրամը կուղղվի գետի հունի մաքրման և ափապաշտպան կառուցվածքների՝ ըստ տեղանքի անհրաժեշտության, ամրացմանը, ուժեղացմանը, վերականգնմանը և կառուցմանը։

Ծրագրով նախատեսվող այլ աշխատանքները՝ հենապատերի մի մասի վերականգնումը՝ մոտ 565 գծմ, մայթի բազրիքի վերականգնումը և նոր ճաղավանդակների տեղադրումը, 2 հետիոտնային կամուրջների վերանորոգումը կամ նորերի կառուցումը, գետի հունի լայնական կտրվածքով ջրթափ պատվարների կառուցումը՝ հայելային մակերեսների ստեղծումով, հետագա մաքրման աշխատանքների իրականացման նպատակով դեպի գետի հուն տեխնիկայի մոտեցման մուտքի ապահովումը և այլն, կիրականացվեն համայնքի բյուջեի միջոցներով։

Նախագծանախահաշվային փաստաթղթերը դեռևս առկա չեն, սակայն ըստ նախնական գնահատականների Ողջի գետի հունի և ափապաշտպան կառուցվածքների համալիր բարեկարգման այս փուլի աշխատանքները կարժենան ≈ 500,0 մլն դրամ։

Առողջապահական միջոցառումն ամբողջությամբ նախատեսվում է իրականացնել համայնքի բյուջեի հաշվին, գումարը կազմում է 5 000 000 ՀՀ դրամ։

5․ **Ծրագրի մշակման համար հիմք հանդիսացած հիմնախնդիրները** – Բնապահպանական մասով ծրագրի մշակման համար հիմք է հանդիսացել գետի հունի և ափապաշտպան ենթակառուցվածքների ներկայիս վիճակը։

Հարկ ենք համարում նշել, որ նախատեսվող գետի հունի մաքրման և ենթակառուցվածների բարեկարգման աշխատանքների վերաբերյալ տարբեր հանրային քննարկումների ընթացքում հանրությունը բազմիցս տվել է դրական կարծիք։

Ծրագրի նախագիծը քննարկվել է նաև համայնքի ղեկավարին կից քաղաքաշինության, հողօգտագործման, ճարտարապետության և մշակույթի խորհրդակցական մարմնի նիստի ընթացքում և կրկին արժանացել դրական արձագանքի։ Նիստի մասնակիցները նաև բարձր են գնահատել Վաչագան գետի նույնանման աշխատանքները, նշելով, որ այն զգալի բարելավել է թե քաղաքի արտաքին տեսքը, թե ջրային ռեսուրսի ընդհանուր վիճակը։

Ծրագրի մշակման փուլում ստեղծվել է նաև առաջարկությունների ներկայացման հարթակ։

Առողջապահական միջոցառումների մասով հիմնախնդիրը Կապանի թիվ 4, թիվ 6, թիվ 7, թիվ 12 և թիվ 13 ՆՈՒՀ-երի բուժկետների գույքի թարմացման անհրաժեշտությունն է։

6․ **Տեղեկատվություն համայնքի ազդակիր բնակավայրերի ու դրանց բնապահպանական կամ առողջապահական հիմնախնդիրների վերաբերյալ** – Կապան համայնքի ազդակիր բնակավայրերն են Կապան քաղաքը, Արծվանիկ, Սյունիք, Սևաքար, Չափնի և Գեղանուշ գյուղերը։ Համայնքապետարանն ուշադրության կենտրոնում է պահում Կապան համայնքի բոլոր բնակավայրերի, այդ թվում՝ ազդակիր բնակավայրերի խնդիրները և միջոցներ ձեռնարկում դրանց լուծման ուղղությամբ։

Առողջապահական առումով ներկա պահին կարևոր է Կապան քաղաքի մի շարք մանկապարտեզների բուժկետների գույքով համալրումը։

Բնապահպանական առումով հիմնախնդիր է Ողջի գետի անբարեկարգ վիճակը, ինչը բացասական ազդեցություն է ունենում ջրային էկոհամակարգի վրա։

7․ **Կապը տվյալ մարզի կամ համայնքի զարգացման կամ շրջակա միջավայրի պահպանության տեղական գործողությունների ծրագրերի կամ այլ ծրագրային կամ ռազմավարական նշանակության փաստաթղթերի կամ շրջակա միջավայրի կամ առողջապահության ոլորտներում համայնքի առաջնահերթություններից բխող առաջարկությունների հետ** – Ծրագիրը համապատասխանում է Կապան համայնքի 2022-2026 թվականների հնգամյա զարգացման ծրագրին և ներառված է 2026-2028թթ միջնաժամկետ ծախսերի ծրագրի նախագծում։

8․ **Տեղեկատվություն՝ Ծրագրի իրականացմանը պետական կառավարման համակարգի մարմինների կամ այլ կազմակերպությունների /այդ թվում՝ միջազգային/ մասնակցության վերաբերյալ** – առկա չէ

9․ **Տեղեկատվություն Ծրագրի շահառուների վերաբերյալ** – Առողջապահական ծրագրի մասով ծրագրի շահառու են հանդիսանում Կապանի քաղաքի թիվ 4, թիվ 6, թիվ 7, թիվ 12 և թիվ 13 ՆՈՒՀ-երի սաները՝ ընդհանուրը 759 սան, ինչպես նաև անուղղակի շահառուներ են աշխատակիցները։

Բնապահպանական միջոցառումների մասով շահառու են համարվում Կապան համայնքի ամբողջ բնակչությունը՝ 44 887 մարդ, քանի որ Ողջի գետը գտնվում է միջպետական ճանապարհին հարակից և բնակիչները այսպես, թե այնպես առնչվում են այդ հատվածի հետ։

Մաքրված և բարեկարգված գետը դրական ազդեցություն կունենա Կապան քաղաքի ընդհանուր տեսքի վրա։

10․ **Տեղեկատվություն Ծրագրի համաֆինանսավորման վերաբերյալ /առկայության դեպքում/** - Ծրագրի ֆինանսավորումը նախատեսվում է իրականացնել պետական և համայնքային բյուջեների համաֆինանսավորմամբ, պետական բյուջեի գումարը կազմում է 233 404 600 ՀՀ դրամ, որն ամբողջությամբ կուղղվի բնապահպանական միջոցառումների իրականացմանը, համայնքի բյուջեի համաներդրման մասը առողջապահական միջոցառումների մասով կազմում է 5 000 000 ՀՀ դրամ։ Բնապահպանական միջոցառումների հստակ գումարը հնարավոր կլինի նշել նախագծանախահաշվային փաստաթղթերը կազմելուց հետո։

11․ **Ծրագրի կատարողականի կանխատեսումը /քանակական և որակական ցուցանիշներ՝ ըստ առանձին միջոցառումների/** - առողջապահական միջոցառումների մասով 5 բուժկետ կհամալրվեն անհրաժեշտ գույքով և պարագաներով, հնարավորություն կընձեռնվի առաջին բուժօգնությունն ապահովել պատշաճ մակարդակով։ Բնապահպանական մասով՝ կմաքրվի գետի 888 մետր հատվածը, կիրականացվի գետի հունի մաքրում, բետոնե հարթակների կառուցում, ըստ տեղանքի անհրաժեշտության ափապաշտպան կառուցվածքների ամրացում, ուժեղացում և այլն։ Ըստ առանձին միջոցառումների քանակական ցուցանիշները հստակ կլինեն նախագծանախահաշվային փաստաթղթերի առկայության դեպքում։

12․ **Ծրագրի իրականացումից ակնկալվող արդյունքները /կարճաժամկետ և երկարաժամկետ/** - Առողջապահական միջոցառումերի մասով ակնկալվող արդյունքը պատճաշ մակարդակով առաջին բուժօգնության տրամադրումն է լինելու Կապան քաղաքի 5 մանկապարտեզներում։ Բնապահպանական միջոցառումների մասով արդյունքը կլինի բարելավված ջրային էկոհամակարգը, էսթետիկ և ակնադիտական դրական ազդեցությունը, քաղաքի գեղեցիկ տեսքը և այլն։

13․ **Ծրագրում ներառված միջոցառումների իրականացման համար անհրաժեշտ թույլատվական փաստաթղթերի պատճենները կամ տեղեկատվություն դրանց ստացման ուղղությամբ իրականացող կամ իրականացվելիք աշխատանքների վերաբերյալ** – Նախատեսվում է պատվիրել նախագծանախահաշվային փաստաթղթեր, որից հետո այն կներակայացվի փորձաքննության, նախատեսվում է իրականացնել նաև ՇՄԱԳ փորձաքննություն։

Մնացած թույլտվությունները ձեռք են բերվելու ՀՀ օրենսդրությամբ սահմանված ժամկետներում՝ աշխատանքների իրականացման փուլից առաջ։

**Համայնքի ղեկավար Գևորգ Փարսյան**